b'\n_START_ARTICLE_\nSodoma (dailininkas)\n_START_PARAGRAPH_\nD\xc5\xbeovanis Antonijas Bacis, pramintas Sodoma (it. Il Sodoma, tikr. Giovanni Antonio Bazzi, apie 1477 \xe2\x80\x93 1549 m. vasario 14 d.) \xe2\x80\x93 ital\xc5\xb3 Renesanso dailininkas. Atstovavo Sienos dail\xc4\x97s mokykloje Auk\xc5\xa1tojo Renesanso stilistikai.\n_START_SECTION_\nBiografija\n_START_PARAGRAPH_\nD\xc5\xbeovanis Antonijas Bacis gim\xc4\x97 apie 1447 m. Ver\xc4\x8delyje, Pjemonte, buvo batsiuvio s\xc5\xabnumi. Pirmuosius mokslus i\xc5\xa1\xc4\x97jo pas vietos dailinink\xc4\x85 Giovanni Martino Spanzotti. Apie 1498 m. grei\xc4\x8diausiai pabuvojo Milane. Apie 1501 m. D\xc5\xbeovanis persik\xc4\x97l\xc4\x97 \xc4\xaf Sien\xc4\x85, kur gavo daug u\xc5\xbesakym\xc5\xb3, nes Sienos dail\xc4\x97s mokykla tuo metu buvo sunykusi. Apie 1503-04 m. datuojamas pirmas i\xc5\xa1lik\xc4\x99s reik\xc5\xa1mingas u\xc5\xbesakymas \xe2\x88\x92 freskos \xc5\xa0v. Onos vienuolyne Kamprene prie Sienos. Ma\xc5\xbedaug 1506 \xe2\x88\x92 1508 m. laikotarpyje D\xc5\xbeovanis atliko freskas Monte Oliveto Maggiore vienuolyne Toskanos regione, kurias buvo prad\xc4\x97j\xc4\x99s Luka Sinjorelis, ta\xc4\x8diau nepabaig\xc4\x99s. Giorgio Vasari apra\xc5\xa1o anekdotin\xc4\x99 situacij\xc4\x85, kai dailininkas pavaizdavo \xc5\xa0v. Benedikt\xc4\x85, i\xc5\xa1varant\xc4\xaf nuogas kurtizanes i\xc5\xa1 vienuolyno. Vienuolius papiktino vaizdavimas ir nuogas moteris teko \xe2\x80\x9eaprengti\xe2\x80\x9c._NEWLINE_1508 m. D\xc5\xbeovanis buvo pakviestas \xc4\xaf Rom\xc4\x85 turtingo Sienos bankininko ir mecenato Agostino Chigi. Romoje dailininkas gavo kapitalin\xc4\xaf u\xc5\xbesakym\xc4\x85 i\xc5\xa1 popie\xc5\xbeiaus Julijaus II-ojo. Jis tur\xc4\x97jo atlikti freskas Pontifik\xc5\xb3 r\xc5\xabm\xc5\xb3 kambaryje Stanza della Segnatura. Ta\xc4\x8diau, \xc4\x8dia atvykus dirbti Rafaeliui, D\xc5\xbeovanis buvo nu\xc5\xa1alintas nuo darb\xc5\xb3. I\xc5\xa1 jo kurt\xc5\xb3 fresk\xc5\xb3 yra i\xc5\xa1likusi\xc5\xb3 fragment\xc5\xb3 kambario lubose. Rafaelis, daugelio manymu, \xc4\xaftrauk\xc4\x97 D\xc5\xbeovanio portret\xc4\x85 freskoje \xe2\x80\x9eAt\xc4\x97n\xc5\xb3 mokykla\xe2\x80\x9c \xc5\xa1alia sav\xc4\x99s paties. Sodoma gr\xc4\xaf\xc5\xbeo \xc4\xaf Sien\xc4\x85, bet i\xc5\xa1kart po to j\xc4\xaf v\xc4\x97l atgal pasikviet\xc4\x97 Agostino Chigi darbams jo privacioje u\xc5\xbemies\xc4\x8dio Farnezinos viloje._NEWLINE_Ma\xc5\xbedaug tuo metu D\xc5\xbeovanis prisi\xc4\x97m\xc4\x97 Sodomos pravard\xc4\x99. Pravard\xc4\x97s kilm\xc4\x97 neai\xc5\xa1ki. Giorgio Vasari labai nepalankiai apra\xc5\xa1o dailinink\xc4\x85. Anot Vasari, Sodoma buvo keistuolis, laik\xc4\x97 savo namuose \xc5\xbev\xc4\x97rin\xc4\x8di\xc5\xb3 ir duoda suprasti, kad jis buvo sodomitas. Kita vertus, dailininko pravard\xc4\x97 gal\xc4\x97jo b\xc5\xabti Romoje adaptuota pjemonti\xc5\xa1ka jo pravard\xc4\x97 Sodona. Anot Giorgio Vasari, dailininkas nebendravo su \xe2\x80\x9ekult\xc5\xabringais\xe2\x80\x9c \xc5\xbemon\xc4\x97mis, o jo pravard\xc4\x97 \xc5\xa1okiruodavo tradici\xc5\xa1kai nusiteikusius u\xc5\xbesakovus ir publik\xc4\x85. 1510 m. Sodoma ved\xc4\x97 Beatri\xc4\x8d\xc4\x99 di Luka Gali, pasiturin\xc4\x8dios \xc5\xa1eimos dukter\xc4\xaf. Po met\xc5\xb3 gim\xc4\x97 s\xc5\xabnus, kuris greitu laiku mir\xc4\x97. Dar dailininkas susilauk\xc4\x97 dukters Faustinos. Dailininko ekscentri\xc5\xa1kumas, grei\xc4\x8diausiai, imponavo turtingajam bankininkui Agostino Chigi. Kaip dailininkas, Sodoma patyr\xc4\x97 \xc5\xbeenkli\xc4\x85 Rafaelio \xc4\xaftak\xc4\x85. Jo freskos Farnezinos viloje laikomos lygiavert\xc4\x97mis Rafaelio dirbtuvi\xc5\xb3 darbams. Tikriausiai geriausia freska laikoma \xe2\x80\x9eAleksandro ir Roksanos vestuv\xc4\x97s\xe2\x80\x9c. Apie 1510 m. Sodoma dar dirbo Via del Casato r\xc5\xabmuose, kuri\xc5\xb3 savininkas buvo Agostino Chigi._NEWLINE_1518 m. Sodoma gr\xc4\xaf\xc5\xbeo \xc4\xaf Sien\xc4\x85, tolimesni gyvenimo faktai menkai \xc5\xbeinomi. Yra fakt\xc5\xb3, kad Sodoma ie\xc5\xa1kojo darb\xc5\xb3 aplinkini\xc5\xb3 kunigaik\xc5\xa1tys\xc4\x8di\xc5\xb3 dvaruose, pabuvojo Florencijoje, grei\xc4\x8diausiai ie\xc5\xa1kojo u\xc5\xbesakym\xc5\xb3 Lombardijoje. Apie 1526 m. Sodoma Sienoje atliko darbus San Domenico (\xc5\xa0v. Dominyko) ba\xc5\xbeny\xc4\x8dios \xc5\xa0v. Jekaterinos Sieniet\xc4\x97s gyvenimo tema. \xc5\xa0ios freskos tapo paskutiniu Sodomos kapitaliniu u\xc5\xbesakymu. Sienoje Sodomos darb\xc5\xb3 dar yra San Agostino, San Bernardino ba\xc5\xbeny\xc4\x8diose. V\xc4\x97liau dailininkas dirbo Pjombine, Lukoje, Pizoje (vietos katedroje). Daugelis v\xc4\x97lesni\xc5\xb3j\xc5\xb3 darb\xc5\xb3 nei\xc5\xa1liko. Anot Giorgio Vasari, dailininkas mir\xc4\x97 skurde, piktas ir nepatenkintas viskuo. Sodoma mir\xc4\x97 1549 m. vasario 14 d. Sienoje, vienoje vie\xc5\xa1\xc5\xb3 ligonini\xc5\xb3. Palaidojimo vieta ne\xc5\xbeinoma. Didel\xc4\x97 Sodomos darb\xc5\xb3 kolekcija yra sukaupta Nacionalin\xc4\x97je Sienos pinakotekoje.'